13 personer, deriblandt én fra Rigspolitiet, er tirsdag blevet anholdt i en større sag om mulig bestikkelse af medarbejdere i Region Sjælland.

Det oplyser Sydsjælland og Lolland-Falsters Politi i en pressemeddelelse.

Mistanken går på, at to private it-leverandører har bestukket sig til aftaler med Region Sjælland.

De 13 anholdte arbejder i hhv. Region Sjælland, Rigspolitiet og it-leverandørerne.

»Som bekendt er sager vedrørende bestikkelse sjældne i Danmark. Korruption og bestikkelse er uacceptabelt, og det er også baggrunden for, at politiet tager den konkrete sag meget alvorligt,« siger politidirektør Lene Frank fra Sydsjællands og Lolland-Falster Politi i pressemeddelelsen.

Region Sjælland oplyser, at man meldte sagen til politiet for to uger siden "på baggrund af oplysninger, som giver mistanke om ulovligheder i samarbejdet mellem en eller flere it-leverandører og en eller flere personer ansat i Region Sjælland, Koncern IT," som regionen skriver i sin egen pressemeddelelse om sagen.

Tirsdag morgen slog politiet så til på 17 forskellige adresser på Sjælland, deriblandt også private bopæle. I den forbindelse beslaglagde man “et betydeligt antal effekter - herunder it-udstyr, der kan indeholde spor - med henblik på nærmere undersøgelse”.

De 13 anholdte bliver i løbet af tirsdagen afhørt af politiet, der derefter vil tage stilling til, om en eller flere skal fremstilles i grundlovsforhør.

Straffelovens paragraf 122 og 144, der handler om bestikkelse af offentligt ansatte, kan give op til seks års fængsel.